ނޫސް މަޖައްލާފަދަ ތަކެތީގެ ޤާނޫނު
(47/78)

[ނޫސް މަޖައްލާ ފަދަ ތަކެތީގެ ޤާނޫނު]
ދިވެހިރާއްޖޭގައި ނޫސް މަޖައްލާއާއި މިނޫންވެސް މިފަދަ ތަކެތި ޝާއިޢުކޮށް ނެރެންވާނީ މިނިސްޓްރީ އޮފް ހޯމް އެފެއާޒްގައި، ރަޖިސްޓަރީ ކުރުމަށްފަހުގައެވެ. މިފަދަ ތަކެތީގެ މަސްއޫލުވެރިއަކީ އުމުރުން 25 އަހަރު ވެފައިވާ މީހެއް ކަމުގައި ވާންވާނެއެވެ.
މީގެތެރޭގައި ސަރުކާރުގައި ރަޖިސްޓަރީ ކޮށްފައިވާ ޕްރައިވެޓް ސްކޫލްތަކާއި، ސަރުކާރުގެ ސްކޫލްތަކުގެ ދަރިވަރުން އެދަރިވަރުންގެ ކިޔެވުމާ ބެހޭގޮތުން ޝާއިޢުކޮށް ނެރޭ ސްކޫލްގެ ދާއިރާގެ ތެރޭގައި ގެންގުޅޭ މިފަދަ ތަކެއްޗެއް ނުހިމެނެއެވެ.
ނޫހެއް ނުވަތަ މަޖައްލާއެއްގައި، ޝާއިޢުކުރި މަޒުމޫނެއް ނުވަތަ ބަޔާނަކާ ގުޅޭގޮތުން އެވާހަކައެއް ޝާއިޢު ކުރުމުން އެއްވެސް ކަހަލަ ނޭދެވޭ ނަތީޖާއެއް ނުކުމެއްޖެނަމަ އެކަމެއްގެ ބޮޑު ކުޑަމިނުގެ ނިސްބަތުން އެމަޒުމޫނު ނުވަތަ ބަޔާން ލިޔުނު މީހަކު ކުށްވެރިވާނެއެވެ.
ނޫހެއް ނުވަތަ މަޖައްލާއެއްގައި، އެނޫސް ނުވަތަ މަޖައްލާގެ ފަރާތުން ޝާއިޢުކުރި މަޒުމޫނެއް ނުވަތަ ބަޔާނަކާ ގުޅޭގޮތުން އެއްވެސް މައްސަލައެއް ޖެހިއްޖެނަމަ އެކަމުގެ މަސްއޫލިއްޔަތު ބޮލުގައި އަޅަންޖެހޭނީ އެނޫސް ނުވަތަ މަޖައްލާއެއްގެ އެޑިޓަރެވެ.
ނޫހެއް ނުވަތަ މަޖައްލާއެއްގައި ޝާއިޢުކުރި ޚަބަރެއް އެއީ ދޮގު ކަމުގައިވެއްޖެނަމަ އެކަމުގެ ޒިންމާ އެޚަބަރު ފޮނުވި ރިޕޯޓަރަކު އުފުލަން ޖެހޭނެއެވެ.
ރަޖިސްޓަރީ ކޮށްފައިވާ ނޫސް ނުވަތަ މަޖައްލާ ނުވަތަ މިފަދަ އެއްޗެހި ނެރުން ހުއްޓާލާނަމަ އެކަން 3 ދުވަހުގެ ތެރޭގައި މާލޭގައިނަމަ މިނިސްޓްރީ އޮފް ހޯމްއެފެއާޒަށް، ރާއްޖެތެރޭގައިނަމަ އެއަތޮޅެއްގެ އަތޮޅު އޮފީހަށް އަންގަން ވާނެއެވެ.
ރަޖިސްޓަރީކޮށްފައިވާ ނޫހެއް ނުވަތަ މަޖައްލާއެއްގެ މަސްއޫލުވެރިއަކު ޤާނޫނީ ގޮތުން ނުވަތަ ޝަރްޢީގޮތުން ބަންދެއްގައިވެ 15 ދުވަސް ވެއްޖެނަމަ އެއެއްޗެއް އުވާލެވޭނެއެވެ.
މިފަދަގޮތެއް ދިމާވެއްޖެނަމަ ކަމާބެހޭ އެހެން ފަރާތަކުން އެކަން މިނިސްޓްރީ އޮފް ހޯމްއެފެއާޒަށް 3 ދުވަހުގެ ތެރޭގައި އަންގަން ވާނެއެވެ. މި އެންގުން ރާއްޖެތެރޭގައިނަމަ އަންގާނީ އެއަތޮޅެއްގެ އަތޮޅު އޮފީހަށެވެ.
ނޫހެއް ނުވަތަ މަޖައްލާފަދަ އެއްޗެހީގެ ފަރާތުން ސަޕްލިމެންޓް ނެރެންވާނީ އެނޫސް ނުވަތަ މަޖައްލާ ނުކުންނައިރު އެއާއެކުގައެވެ. ނުވަތަ އެއެއްޗެއްގެ ތެރޭ ހިމެނޭ ގޮތުގައެވެ. މިނޫން ގޮތެއްގައި ސަޕްލިމެންޓް ނެރުމަކީ މަނާ ކަމެކެވެ.